Rhodes-standbeeld vir eers verwyderFoto: UCT/Facebook “Die raad het eenparig besluit om die Cecil John Rhodes-standbeeld van sy huidige posisie op die bo-kampus te skuif,” het Njongonkulu Ndugane, voorsitter van die raad, gesê. “Die universiteit sal nou ŉ aansoek by Erfenis Wes-Kaap (EWK) indien sodat hulle die finale besluit kan neem.” Ndugane het gesê die standbeeld sal tydelik van die kampus verwyder word om dit veilig te bewaar tot die EWK hul besluit geneem het. Die besluit deur die universiteitsraad kom nadat ŉ groep studente die afgelope maand betoog het vir die verwydering van die standbeeld. “Dit is presies hoe ŉ universiteit moet werk. Die universiteit kan nou ŉ voorbeeld wees vir die res van die land oor hoe om die kwessie van erfenis te hanteer,” Ndugane gesê. “Dit dui op ŉ nuwe lewe vir die universiteit. As ŉ universiteit moet ons na die toekoms kyk om te sien hoe om dit te verbeter,” het dr. Max Price, visekanselier van die universiteit, gesê. Ramabina Mahapa, president van die studenteraad, het gesê dit is lekker om te sien dat hul harde werk vorm neem. “Dit is net die begin. Die standbeeld sal om 17:00 Donderdagmiddag geskuif word. Ons harde werk werp nou vrugte af.” Rhodes was ’n Britse kolonialis, sakeman, mynmagnaat en politikus in Suid-Afrika. Rhodesië (nou bekend as Zimbabwe) is na hom vernoem. Die Rhodes-Universiteit in Grahamstad is ook na hom vernoem en die Rhodes-studiebeurs word uit sy boedel gefinansier.